Document ID: 32014D0797

DEĊIŻJONI TA' IMPLIMENTAZZJONI TAL-KUNSILL
tas-7 ta' Novembru 2014
li tawtorizza lir-Repubblika tal-Estonja biex tapplika miżura ta' deroga mill-punt (a) tal-Artikolu 26(1) u l-Artikoli 168 u 168a tad-Direttiva 2006/112/KE dwar is-sistema komuni ta' taxxa fuq il-valur miżjud
(2014/797/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea,
Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (1), u b'mod partikolari l-Artikolu 395(1) tagħha,
Wara li kkunsidra l-proposta mill-Kummissjoni Ewropea,
Billi:
(1)
Permezz ta' ittra rreġistrata mal-Kummissjoni fis-26 ta' Mejju 2014, l-Estonja talbet awtorizzazzjoni biex tidderoga mid-dispożizzjonijiet tad-Direttiva 2006/112/KE li jirregolaw id-dritt ta' tnaqqis tat-taxxa fir-rigward tal-vetturi tal-passiġġieri.
(2)
Permezz ta' ittra datata l-11 ta' Ġunju 2014, il-Kummissjoni infurmat lill-Istati Membri l-oħra bit-talba tal-Estonja. Permezz ta' ittra datata t-12 ta' Ġunju 2014, il-Kummissjoni nnotifikat lill-Estonja li kellha l-informazzjoni kollha li qieset meħtieġa biex tikkunsidra t-talba.
(3)
L-Artikoli 168 u 168a tad-Direttiva 2006/112/KE jistabbilixxu d-dritt ta' persuna taxxabbli li tnaqqas it-taxxa fuq il-valur miżjud (VAT) imposta fuq provvisti ta' oġġetti u servizzi rċevuti minn dik il-persuna għall-użu fit-tranżazzjonijiet taxxabbli ta' dik il-persuna. Il-punt (a) tal-Artikolu 26(1) ta' dik id-Direttiva jobbliga lill-persuni taxxabbli biex jiddikjaraw il-VAT fil-każ ta' użu mhux kummerċjali ta' assi kummerċjali.
(4)
Ta' spiss huwa ferm diffiċli li jiġi identifikat bi preċiżjoni x'jikkostitwixxi l-użu mhux kummerċjali, u anke meta dan ikun possibbli, il-mekkaniżmu biex isir dan huwa ta' spiss oneruż. Skont l-awtorizzazzjoni mitluba, l-ammont ta' VAT fuq in-nefqa eliġibbli għat-tnaqqis fir-rigward ta' vetturi tal-passiġġieri li ma jintużawx esklużivament għal skopijiet kummerċjali għandu, b'xi eċċezzjonijiet, jkun iffissat f'rata perċentwali fissa. Abbażi tal-informazzjoni disponibbli attwalment, l-awtoritajiet Estonjani jemmnu li rata ta' 50 % hija ġustifikabbli. Fl-istess ħin, sabiex tiġi evitata t-tassazzjoni doppja, ir-rekwiżit li tiġi ddikjarata l-VAT fuq l-użu mhux kummerċjali ta' vetturi tal-passiġġieri għandu jkun sospiż meta dawk il-vetturi jkunu ġew soġġetti għal limitazzjoni awtorizzati b'din id-Deċiżjoni. Dik il-miżura ta' simplifikazzjoni tneħħi l-ħtieġa li jinżammu rekords dwar l-użu mhux kummerċjali ta' vetturi kummerċjali u tipprevjeni l-evażjoni tat-taxxa permezz ta' kontabilizzar ħażin.
(5)
Il-limitazzjoni tad-dritt ta' tnaqqis skont l-awtorizzazzjoni mitluba għandha tapplika għall-VAT imħallsa fuq ix-xiri, il-kiri fit-tul, l-akkwist intra-Komunitarju u l-importazzjoni ta' vetturi tal-passiġġieri speċifikati u fuq l-infiq marbut magħhom, inkluż ix-xiri ta' fjuwil.
(6)
L-awtorizzazzjoni mitluba għandha tapplika biss għall-vetturi tal-passiġġieri b'piż massimu awtorizzat ta' mhux aktar minn 3 500 kilogramma u li ma għandhomx aktar minn tmien postijiet minbarra l-post tas-sewwieq. Kull użu mhux kummerċjali tal-vetturi tal-passiġġieri li jaqbżu t-3 500 kilogramma jew li għandhom aktar minn tmien postijiet minbarra l-post tas-sewwieq huwa negliġibbli minħabba l-karatteristiċi ta' dawk il-vetturi jew it-tip ta' kummerċ li għalih jintużaw. Għandha tiġi pprovduta wkoll lista ddettaljata tal-kategoriji ta' vetturi tal-passiġġieri li mhumiex awtorizzati, abbażi tal-użu partikolari tagħhom.
(7)
L-awtorizzazzjoni għandha tkun limitata fiż-żmien sal-31 ta' Diċembru 2017, biex tkun tista' ssir analiżi tan-neċessità u l-effikaċja tagħha u tar-rata ta' tqassim bejn l-użu kummerċjali u dak mhux kummerċjali li hija bbażata fuqha.
(8)
Fil-każ illi l-Estonja tikkunsidra li estensjoni tal-awtorizzazzjoni lil hinn mill-2017 tkun neċessarja, hija għandha tibgħat rapport lill-Kummissjoni, sa mhux aktar tard mill-31 ta' Marzu 2017, li jinkludi analiżi tal-perċentwal applikat flimkien mat-talba għal estensjoni.
(9)
Id-deroga se jkollha biss effett negliġibbli fuq l-ammont globali tad-dħul mit-taxxa miġbur fl-istadju tal-konsum finali u mhux se jkollha impatt negattiv fuq ir-riżorsi proprji tal-Unjoni li jinġabru mill-VAT,
ADOTTA DIN ID-DEĊIŻJONI:
Artikolu 1
B'deroga mill-Artikoli 168 u 168a tad-Direttiva 2006/112/KE, l-Estonja hija awtorizzata li tillimita d-dritt li tnaqqas it-taxxa fuq il-valur miżjud (VAT) rigward in-nefqa fuq vetturi tal-passiġġieri li ma jintużawx esklużivament għal skopijiet kummerċjali għal 50 %.
Artikolu 2
B'deroga mill-punt (a) tal-Artikolu 26(1) tad-Direttiva 2006/112/KE, l-Estonja ma għandhiex tittratta l-użu għal skopijiet mhux kummerċjali ta' vettura tal-passiġġieri, inkluża fl-assi tan-negozju ta' persuna taxxabbli, bħala provvista ta' servizzi bi ħlas, fejn dik il-vettura kienet suġġetta għal limitazzjoni awtorizzata skont l-Artikolu 1 ta' din id-Deċiżjoni.
Artikolu 3
In-nefqa msemmija fl-Artikolu 1 għandha tkopri x-xiri, il-kiri fit-tul, l-akkwist intra-Komunitarju u l-importazzjoni ta' vetturi tal-passiġġieri li ma jintużawx esklużivament għal skopijiet kummerċjali u n-nefqa relatata magħhom, inkluż ix-xiri ta' fjuwil.
Artikolu 4
Din id-Deċiżjoni għandha tapplika biss għal vetturi tal-passiġġieri b'piż massimu awtorizzat ta' mhux aktar minn 3 500 kilogramma u li għandhom mhux aktar minn tmien postijiet minbarra l-post tas-sewwieq.
Artikolu 5
L-Artikoli 1 u 2 ma għandhomx japplikaw għall-kategoriji ta' vetturi tal-passiġġieri li ġejjin:
(a)
vetturi mixtrija biex jerġgħu jinbiegħu, għall-kiri jew għall-kiri fit-tul;
(b)
vetturi użati għat-trasport tal-passiġġieri għal tariffa, inklużi servizzi tat-taksi;
(c)
vetturi użati biex jingħataw lezzjonijiet tas-sewqan.
Artikolu 6
1. Din id-Deċiżjoni għandu jkollha effett fil-jum tan-notifika tagħha.
Hija għandha tapplika sal-31 ta' Diċembru 2017.
2. Kull talba għall-estensjoni tal-awtorizzazzjoni prevista f'din id-Deċiżjoni għandha tiġi ppreżentata lill-Kummissjoni sal-31 ta' Marzu 2017 u tiġi akkumpanjata minn rapport li jinkludi analiżi tal-perċentwali stabbilit fl-Artikolu 1.
Artikolu 7
Din id-Deċiżjoni hija indirizzata lir-Repubblika tal-Estonja.
Magħmul fi Brussell, is-7 ta' Novembru 2014.

Labels: 8
2
15
18